Il-bluha tal-idolatrija Isimgħu, dar Iżrael, il-kelma li jgħidilkom il-Mulej. Dan jgħid il-Mulej: "Drawwiet il-ġnus la titgħallmux, u la tibżgħux mis-sinjali tas-smewwiet , il-ġnus jitbeżżgħu minnhom. Għax ir-reliġjon tal-popli hija frugħa, għuda maqtugħa minn ġol-bosk, xogħol idejn l-imgħallem bl-iskalpell. Iżejjinha bid-deheb u l-fidda, iwaħħluha bl-imsiemer u l-martell, biex ma titħarrikx. Bħan-nuffara f'għalqa ħjar, l-idoli ma jitkellmux. Trid terfagħhom, għax ma jimxux. La tibżgħux minnhom, għax deni ma jagħmlux, u riżq ma fihom xejn." Ħadd mhu bħalek, Mulej, int kbir, u kbir ismek f'qawwitu! Min ma jibżax minnek, Sultan tal-ġnus? Hekk jistħoqqlok; għax fost l-għorrief kollha tal-ġnus, u f'saltniethom kollha, m'hemm ħadd bħalek. Nies boloh u bla moħħ; tagħlim fieragħ, biċċa għuda. Fidda maħduma miġjuba minn Tarsis, u deheb minn Ofir. Xogħol l-imgħallem u idejn l-arġentier, imlibbsa l-vjola u l-iskarlatt; kollox xogħol in-nies tas-sengħa. Imma l-Mulej tassew hu Alla: Alla ħaj u sultan ta' dejjem. Għall-għadab tiegħu titriegħed l-art, u għall-qilla tiegħu l-ġnus ma jifilħux. Hekk għandkom tgħidulhom: "L-allat li ma għamlux is-smewwiet u l-art għad jgħibu minn fuq l-art u minn taħt is-smewwiet." Bil-ħila tiegħu għamel l-art, u d-dinja sejjes b'għerfu, u bid-dehen tiegħu firex is-smewwiet. Iriegħed leħnu, jitqanqlu l-ilmijiet tas-smewwiet; itella' s-sħab minn truf l-art, iberraq biex tagħmel ix-xita; u minn ħażnietu jitlaq l-irjieħ. Jiblieh kull bniedem u jitlef dehnu; l-arġentier jistħi mill-idolu tiegħu, għax gidba hi x-xbieha mdewba, u fihom nifs ma hemmx. Frugħa huma, xogħol ta' xejn, fi żmien ħlashom għad jintemmu. Mhux hekk sehem Ġakobb, Hu li għamel kulma hu, u t-tribù ta' Iżrael il-wirt tiegħu, "Jaħweh tal-eżerċti" jismu. Lesti għall-eżilju Iġbor mill-art is-sorra tiegħek, int, belt assedjata. Għax dan jgħid il-Mulej: "Arani, din id-darba nkeċċi 'l barra bħal bi żbandola, in-nies li jgħammru fil-pajjiż; irross fuqhom biex isibuni." Ħasra għalija! Jien imġarraf, il-ġerħa tiegħi bla fejqan. Imma jien għedt: 'Din il-marda tiegħi, ikolli nitqanna biha." Għarixi tħarbat, tqattgħu l-ħbula tiegħi. Uliedi tbiegħdu minni, u m'għadhomx iżjed. Ma fadalx min itellagħli għarixi, u jifrixli t-tined. Iva! Ir-rgħajja tilfu rashom, u l-Mulej ma fittxewhx. Għalhekk ma kellhomx riżq, u xterdu l-imrieħel tagħhom. Instama' ħoss riesaq, u għagħa kbira minn art it-Tramuntana, biex jagħmlu mill-ibliet ta' Ġuda ħerba, bejta tax-xakalli. Talba ta' Ġeremija Jien naf, Mulej, triq il-bniedem mhijiex f'idejh, anqas min jimxi ma jista' jiddirieġi l-passi tiegħu. Għakkisni Mulej, imma bil-qjies, mhux f'għadbek, inkella ġġibni fix-xejn. Ferragħ għadbek fuq il-ġnus li ma jagħrfukx, fuq ir-razez li ismek ma jsejħux. Għax huma belgħu lil Ġakobb, u kkunsmawh u għamartu ħarbtuhielu.